b"\n_START_ARTICLE_\nAcad\xc3\xa9mie fran\xc3\xa7aise\n_START_PARAGRAPH_\nAcad\xc3\xa9mie fran\xc3\xa7aise (dobesedno francosko Francoska akademija) je osrednja francoska ustanova, ki se ukvarja s franco\xc5\xa1\xc4\x8dino. Akademijo je leta 1635 ustanovil kardinal Richelieu, glavni minister takratnega francoskega kralja Ludvika XIII. Leta 1793 je bila razpu\xc5\xa1\xc4\x8dena med francosko revolucijo; ponovno jo je ustanovil Napoleon Bonaparte leta 1803. Je nastarej\xc5\xa1a \xc4\x8dlanica-akademija Institut de France._NEWLINE_Akademijo sestavlja 40 \xc4\x8dlanov, ki so neformalno znani kot nesmrtni (les immortels). Vse nove \xc4\x8dlane izvolijo \xc4\x8dlani Akademije. \xc4\x8clanstvo je dosmrtno, a jim je lahko odvzeto zaradi neprimernega oz. nespodobnega vedenja. Ustanova deluje kot krovna avtoriteta glede francoskega jezika in je zadol\xc5\xbeena z izdajo uradnega slovarja Dictionnaire de l'Acad\xc3\xa9mie fran\xc3\xa7aise. Njena pravila pa imajo zgolj naravo priporo\xc4\x8dila in niso zavezujo\xc4\x8da za francosko vlado ali javnost."